**Felleskomiteen for Israel** (FKI) er et nettverk av norske organisasjoner som på ulikt vis arbeider for Israel og det jødiske folk. Nettverket ble stiftet i 1988 på bakgrunn av at flere pro-Israelske organisasjonene mente det var behov for en samlet opptreden av Israel-vennlige krefter i Norge. 12 organisasjoner stod bak dannelsen. Leif A. Wellerop var den første formannen. Andre sentrale personer som var med på å stifte organisasjonen var professor Kristoffer Gjøtterud, stortingsrepresentant Kjell Furnes (KrF), skuespilleren Knut M. Hansson og trygdesjef Ole Bernhard Sørbøe.

Formål
------

FKI er en ressurs-, mobiliserings- og referansegruppe for nettverkets medlemmer. 
FKI skal:
a) utveksle og formidle informasjon om Israel og Midtøsten.
b) drøfte og koordinere felles tiltak mellom nettverkets medlemmer.
c) motvirke antisemittisme og diskriminering av Israel og det jødiske folk

Medlemsorganisasjoner
---------------------

* Den Norske Israelsmisjon
* Det mosaiske trossamfund
* Internasjonale Kristne Ambassade Jerusalem
* Jødisk Nasjonal Fond
* Med Israel for fred
* Norge-Israel foreningen i Hordaland
* Ordet og Israel
* Pinsebevegelsen

Observatører
------------

* Israels venner
* Komiteen for jødene i ex-Sovjet

FKI ledes av et styre bestående av én representant fra hver av medlemsorganisasjonene.
På ekstraordinært årsmøte 8. juni 2010 ble følgende personer valgt til disse styreverv: 
Styreleder Anne Sender (DMT), nestleder Elisabet Helland-Hansen (Ordet og Israel) og sekretær Conrad Myrland (MIFF).

Historie
--------

Dannelsen
Nettverket ble stiftet i 1988 på bakgrunn av at flere pro-Israelske organisasjonene mente det var behov for en samlet opptreden av Israel-vennlige krefter i Norge. Organisasjonens uttalte målsetning var å fremme det de mente var saklige informasjoner om Israel og Midtøsten, ta opp kampen mot påstått voksende anti-semittisme, arbeide for at Norge offisielt støtter Israel mot de de mente var usaklige angrep i internasjonale fora og ta initiativ overfor organisasjonene som er med. På den første pressekonferansen (den 27. oktober 1988) ble det rettet kraftige angrep mot formannen i Norsk Kjemisk Industriarbeiderforbund, Arthur Svensson, som ble beskyldt for anti-semittisme. Bakgrunnet var at Svendsson hadde sammenlignet Apartheid-styret i Sør-Afrika med Israel. Flyktningerådet fikk også hard kritikk for sine informasjonshefter i forbindelse med aksjonen "Flyktning 88". Deler av innholdet i brosjyrene ble karakterisert som et sjofelt angrep på Israel, og Felleskomiteen varslet at den ville forfølge saken. Kritikk ble også fremsatt mot en film om palestinerne som ble vist på TV i forbindelse med aksjonen, og som ifølge Professor Kristoffer Gjøtterud inneholdt «sjofle angrep» på Israel. En av initiativtakerne til Felleskomiteen, skuespilleren Knut M. Hansson, benyttet også anledningen til å kritisere massemedienes omtale av situasjonen i Midtøsten. Han var særlig bestyrtet over NRKs nyhetsformidling.

Høsten 1989 ble Stavanger-biskopen Bjørn Bue utsatt for kraftig kritikk av organisasjonen. Kritikken kom etter at Bue, på Dagsrevyen, hadde tatt til orde for at israelske myndigheter burde sette seg til forhandlingsbordet med PLO.

Romjula 1992 ble det en viss splid i organisasjonen etter at fire av seks komitemedlemmer hadde underskrevet et brev til Israel der de stilte seg kritisk til landets utvisning av 415 palestinerne. Leif A. Wellerop var en av to komitemedlemmer som ikke ville underskrive. Han ønsket ikke å kritisere staten Israel på grunn av at han mente de utviste var Hamasmedlemmer.

Jon Brammer ble i 2005 valgt til formann for organisasjonen. Han har bakgrunn fra NPAI (Norske Pinsevenners Arbeid i Israel). Han etterfulgte Bjarne Thorstein Grotbæk. Thor Evje var formann i en periode på 1990-tallet (1993).

Organisasjonen kom i 2003 med krass kritikk av NRKs påtroppende Midtøstenkorrespondent Odd Karsten Tveit som de kalte en "PLO-agent". Bakgrunnen var at NRK like før hadde valgt ham som sin nye Midtøstenkorrespondent etter Lars Sigurd Sunnanå. NRKs nyhetsdirektør Anne Aasheim kalte uttalelsene for grove påstander som faller på sin egen urimelighet og la samtidig til at: «Men ingenting overrasker meg lengre når det gjelder den norske Israel-lobbyen».

Se også
-------

* Internasjonale Kristne Ambassade Jerusalem
* Med Israel for Fred
* Karmel-instituttet
* Hjelp Jødene Hjem
* Den Norske Israelsmisjon
* Indremisjonsforbundet
* Ordet og Israel
* Israels venner
* Sionisme

Referanser
----------

1. 1 2 3 4 5 6  NTB - FELLESKOMITE FOR ISRAEL STIFTET (27.11.1988)
2. 1 2 3  Aftenposten morgen - Til kamp mot antiisraelske strømninger (28.10.1988, s.3)
3. ↑  NTB - ISRAEL-VENNER SJOKKERTE OVER BISKOP-UTTALELSER (06.11.1989) «Stavanger-biskopen Bjørn Bue får på pukkelen så det suser av Felleskomiteen for Israel etter sine uttalelser i Dagsrevyen lørdag, skriver Vårt Land. Bue sa blant annet at israelske myndigheter bør sette seg til forhandlingsbordet med PLO.»
4. ↑  Aftenposten Morgen - 28.12.1992 - Side: 6 «Appellen ble overrakt den israelske ambassade i Oslo i går og er underskrevet av fire av de seks i Felleskomiteen for Israel i Norge; formannen, Ole Bernhard Sørbøe, Knut M. Hansson, Kristoffer Gjøtterud og Svein Alsaker. Det har derimot ikke Leif A. Wellerop som også er med i Felleskomiteen. Wellerop sier at han ikke ønsker å kritisere staten Israel for å ha utvist Hamasmedlemmene. - Det er ikke min oppgave som Israelvenn å kritisere den israelske regjering og høyesterett for den fremgangsmåte de har valgt i denne saken, sier Wellerop».
5. ↑  «Nytt styre i Felleskomiteen for Israel». *Norge IDag*. 10. mai 2005. Besøkt 26. januar 2009. «*Felleskomiteen for Israel (FKI) holdt sin generalforsamling i Oslo den 9/5. Ved valgene ble Jon Brammer valgt til ny formann.* » [*død lenke*]
6. ↑  «Arkiv fra 1990-tallet». *Porten til Midtøsten*. 1993. Besøkt 26. januar 2009. «*Det er med stor glede Felleskomiteen for Israel konstaterer at freden mellom Israel og dets naboer, spesielt palestinaaraberne, nå synes å skulle få sin sjanse i dette urolige området, sa daværende (1993) formann for Felleskomiteen for Israel, Thor Evje*» [*død lenke*]
7. ↑  «Israel-venner kaller NRK-medarbeider PLO-agent». *Aftenposten*. 17. februar 2003. Besøkt 26. januar 2009. «*Felleskomitéen for Israel stempler NRKs påtroppende Midtøsten-korrespondent Odd Karsten Tveit som "PLO-agent"*»

Eksterne lenker
---------------

* (no) Offisielt nettsted Rediger på Wikidata